Publication: Magyar Közlöny
Issue: MK-1998-32 (Year: 1998, Number: 32)
Era: 1990-2004
Section: Melléklet a 11/1998. (IV. 17.) NM rendelethez
Paragraph Index: 772

2. A szakmai vizsga követelményei A pályakezdő képi diagnosztikai és intervenciós asszisztens ismerje: — az egészségügyi szakemberekkel szembeni elvárásokat, — az egészségügyi tevékenységhez kapcsolódó társadalomtudományok eredményeit, a szociális szféra és az egészségügy szoros kapcsolatát, sajátítsa el és magatartásában érvényesítse az általános emberi és az egészségügyi értékszemléleten alapuló humanizmus alapelveit, — azokat a társadalomtudományi eredményeket, amelyek egyrészt az életkori sajátosságokkal, másrészt a különböző devianciákkal és veszélyeztetettségekkel kapcsolatosak, — az alapvető emberi szükségleteket, — a személyiség alapvető intra- és interperszonális működési sajátosságait, — az ellátási körébe kerülő különböző korosztályok eltérő speciális pszichológiai szükségleteit, fiziológiai sajátosságait, — a pszichoszomatikus károsodások pszichés és szociális rizikófaktorait; — a képalkotó diagnosztika, valamint katéterterápiás eljárások célját, feladatait, intézményrendszerét, valamint a szakágazat rövid történetét, — az egészségügy előtt álló közép- és hosszú távú feladatokat, az abból következő szakágazati tennivalókat, — a szakágazati tevékenység fizikokémiai, biológiai hatását az élő szervezetre, s ezek fiziko-kémiai hátterét, — a szakmai tevékenységhez nélkülözhetetlen orvosi szakkifejezéseket, beleértve a vizsgálati eredmények és a dokumentumok adatainak értelmezését is, — az ágazat személyi és tárgyi feltételeit, a használatos eszközöket, — a szakágazati ellátási folyamat irányításának elveit, — az ember és a környezet kapcsolatának közegészségügyi, járványügyi vonatkozásait, az ember és környezete kapcsolatát meghatározó élettani, kórélettani alapfogalmakat, — a szakágazati járványtani vonatkozásait, módszereit, a nozokomiális infekciók megjelenési formáit, okait, a fertőző betegségek klinikumának, járványtanának ágazati vonatkozásait és a betegek ellátásának alapvető sajátosságait, — tevékenységének sugár-egészségügyi vonatkozásait, — a beteg vizsgálatokra való felkészítésének lépéseit (technika, fizikális, pszichés), — a vérkeringés szerveinek, a légzőszerveknek, az emésztőszerveknek, az urogenitális rendszer, a vér és vérképzőszervek, a neuroendokrin rendszer, a mozgásszervek betegségeinek azon etiológiai és patogenetikus vonatkozásait, ahol a képalkotó ellátásnak diagnosztikus vagy terápiás vonatkozásai lehetnek, — a csecsemő, a kisded, a gyermek és serdülő eltérő életkori sajátosságait, egészséges életmódját, 1998/32. szám — a gyermek—szülő kapcsolat jelentőségét, a kapcsolattartás feltétele megteremtésének módjait, — az újszülött és gyermekkori leggyakoribb elváltozások képalkotási vonatkozásait, — az életveszélyes állapotokat, az elsősegélynyújtás indikációit és szabályait. Legyen képes: — feladatkörén belül a gondjaira bízott páciensek szomatikus, pszichés, szociális szükségleteit, az intézeti, a kórházi szakellátás területén kielégíteni, — a szakágazati ellátási folyamat maradéktalan véghezviteléhez szükséges információkat, erőforrásokat feltárni, valamint az ellátási terv elkészítésében közreműködni a team más tagjaival, beleértve az ágazati ellátási folyamat tervezését, kivitelezését is, — a radiológiai ellátásból fakadó esetleges egészségkárosító hatásokat felismerni, és azok elsődleges ellátását elvégezni, illetve a káros hatásokat megszüntetni, — az életmentéshez, valamint a legfontosabb élettani mutatók méréséhez szükséges eszközöket előkészíteni, kezelni, — az életveszélyes állapotokat felismerni, és az első intézkedéseket megtenni, — az elsősegélyszerű gyors ellátást végezni, a szükséges beavatkozások sürgősségét megítélni, — a reszuszcitációt megkezdeni, és az orvos megérkeztéig folyamatosan végezni, — munkája során hasznosítani a szakirodalomban megjelenő eredményeket, részt venni az egészségügyi személyzet és egészségügyi ellátás fejlesztése és irányítása terén folyó kutatásokban, az ellátás javítását segítő új módszerek kialakításában, — önmagát és másokat megismerni, információkat közölni, döntéseit elfogadtatni, csoportdinamikai jelenségeket felismerni, és csoportdinamikai módszereket alkalmazni, — az egészségnevelés módszereit alkalmazni. A pályakezdő képi diagnosztikai és intervenciós asszisztens tudja: — a beteg ellátási szükségleteit felmérni, az ellátási tervet kidolgozni, a korszerű képalkotó műveleteket megszervezni, kivitelezni, valamint a végzett munkát dokumentálni, kapcsolatokat teremteni, — a legfontosabb élettani paramétereket megfigyelni, — a vérkeringés szerveinek, a légzőszervek, az emésztőszervek, az urogenitális rendszer, a vér és vérképzőszervek, a neuroendokrin rendszer, a mozgásszervek betegségeihez társuló panaszokat és tüneteket észlelni, és a képalkotó ellátás szempontjából értékelni, — az asszisztálás feladatait a nőgyógyászati diagnosztikus és terápiás ellátási formák képalkotó részében, — a csecsemő- és gyermekosztályokon szokásos képalkotó vizsgálatokból, a speciális radiológiai beavatkozások asszisztálásában, a különféle képalkotó eszközös vizsgálatok előkészítésében a kompetenciájának megfelelő feladatokat elvégezni, — az intenzív osztályon szokásos szakágazati beavatkozásokban közreműködni.

Source: https://magyarkozlony.hu/hivatalos-lapok/f09911e4c9cf59b5eacbe293c7e3a1b4a2f7daa2/dokumentumok/94109914ef31ddfadd6e075aa568c9fd38ed4230/letoltes